На основу члана 99.Закона о планирању и изградњи („Сл.гласник РС“,бр.72/09, 81/09-испр.64/10-одлукаУС, 24/11, 121/12,43/13-одлука УС, 50/13-одлука УС, 98/13-одлука УС, 132/14, 145/14, 83/2018, 31/2019, 37/2019-др.закони, 9/2020, 52/2021, 62/2023), члана 19. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања и скоришћавања других имовинских права, као и поступцима јавног надметања и прикупљања писмених понуда („Сл.гласник РС“, бр.16/2018, 79/2023), Одлуке о приступању отуђења неизграђеног грађевинског земљишта у јавној својини Града Прокупља путем јавног надметања, бр.06-25/2024-02 од 13.03.2024. године, Скупштина Града Прокупља 30.04.2024

. године, објављује

**ЈАВНИ ОГЛАС**

**о отуђењу неизграђеног грађевинског земљишта у јавној својини Града Прокупља, јавним надметањем**

**I ПРЕДМЕТ ОГЛАСА**

 Предмет јавног огласа је отуђење неизграђеног грађевинског земљишта у јавној својини Града Прокупља, путем јавног надметања, и то:

* катастарске парцеле бр.1390/65 КО Прокупље-град, укупне површине 3а05м2, по врсти градско грађевинско земљиште, уписана у лист непокретности бр.6712 за КО Прокупље-град носиоца права јавне својине Града Прокупља, по почетној цени, у висини тржишне вредности у износу од 1.500,00 динара по метру квадратном, односно у износу од 457.500,00 динара односно 3.892,95 евра за укупну површину а која је одређена на основу процене Министарства финансија-Пореске управе, ради привођења намени у складу са Планом генералне регулације и урбанистичким условима.

Према Информацији о локацији Ин.бр.463-21/2022-05 од 01.08.2022.године издатој од стране Одељења за урбанизам, стамбено-комуналне делатности и грађевинарство Градске управе града Прокупља, катастарска парцела бр. 1390/65 КО Прокупље-град је обухваћена Планом генералне регулације Прокупље („Службени лист Општине Прокупље“, бр3/2014) и Изменама и допунама Плана генералне регулације Прокупља („Службени лист Града Прокупља“, бр.36/2020) и налази се у делу са наменом „Становање високе густине“.

Намена грађевинске парцеле:

* доминантна намена- становање, пословање;
* допунска намена- занатство и услуге ( комерцијалне, административне, сервисне), трговина, угоститељство, здравствена заштита, образовање, дечија заштита, култура, социјална заштита);
* забрањена намена-индустријски објекти, складишта.

Прибавилац неизграђеног грађевинског земљишта је у обавези да приведе земљиште планираној намени у року од 18 месеци од прибављања земљишта и добијања свих потребних грађевинских дозвола, да прибави локацијске услове, грађевинску и употребну дозволу у складу са прописима као и да изврши комунално опремање у делу у коме није опремљено.

Прибавилац је обавези да предметно земљиште комунално опреми недостајућом инфраструктуром.

Заинтересована лица се ради добијања додатних информација и обавештења, као и договора о датуму и времену разгледања непокретности, могу обратити Одсеку за имовинско-правне послове Градске управе Града Прокупља, радним данима од 10,00 до 14,00 часова или на телефон 027/324-040.

Критеријум за оцењивање понуда је „највиша понуђена цена по 1м2“.

Почетни износ цене за отуђење описаног градског грађевинског земљишта, утврђен је у висини тржишне вредности по метру квадратном градског грађевинског земљишта, а на основу процене Министарства финансија-Пореске управе.

**II УСЛОВИ ПРИЈАВЉИВАЊА**

 Право учешћа на огласу имају сва правна и физичка лица која уплате депозит у висини од 50% процењене тржишне вредности непокретности.

 Заинтересована правна и физичка лица су у обавези да року **од 15 дана од дана објављивања огласа а најкасније 15 - ог дана до 12 часова**, уплате износ депозита за учешће у поступку. Уплата се врши на рачун број ***840-1308804-82,*** позив на број 37-085 Град Прокупље депозит-отуђење грађевинског земљишта, сврха уплате депозит за спровођење поступка отуђења градског грађевинског земљишта у јавној својини.

 Заинтересовани учесници који су уплатили депозит, пријаве за учешће у јавном надметању, достављају искључиво препорученом пошиљком на адресу Града Прокупља, ул.Никодија Стојановића Татка бр.2, Прокупље,**у року од 30 дана од дана објављивања огласа, с тим да се 30 – ог дана –задњег дана може доставити до 12 часова**, у затвореној коверти на којој је јасно назначено „Пријава за учешће у поступку јавног надметања“.

 Непотпуне и неблаговремене пријаве неће се разматрати.

 Скупштина Града Прокупља задржава право да поништи поступак по Јавном огласу у случају пријема неодговарајућих и непотпуних пријава.

 Град Прокупље неће сносити никакву одговорност нити бити дужан да надокнади било какву штету коју би учесник евентуално могао имати поводом учешћа у поступку.

 Уредна и потпуна пријава мора да садржи потврду о уплати депозита са јасном назнаком пословне банке и бројем рачуна на који се може извршити повраћај депозита, у случају да подносилац пријаве не буде изабран као најповољнији понуђач, изјаву о прихватању свих услова из јавног огласа и изјаву о губитку права на враћање депозита.

 Уредна и потпуна пријава мора бити потписана и оверена печатом уколико се ради о правном лицу и мора да садржи све податке о подносиоцу понуде:

* за физичка лица: име и презиме, матични број, адресу становања, очитану личну карту, а ако је лице приватни предузетник уз понуду се прилаже и извод из регистра привредних субјеката, не старији од 30 дана као и потврду о пореском идентификационом броју.
* За правна лица: назив и седиште, оригинал извод из регистра привредних субјеката не старији од 30 дана, податке о рачуну код пословне банке код које има рачун, копију решења о додељеном пореском идентификационом броју, име и презиме овлашћеног заступника и његов потпис.

У случају да подносиоца пријаве заступа пуномоћник, пуномоћје за заступање мора да буде оверено од стране Јавног бележника.

Подносилац неблаговремене и непотпуне пријаве не може стећи статус учесника на јавном надметању о чему ће бити одлучено Закључком који ће се благовремено доставити подносиоцу пријаве.

**III ИЗБОР НАЈПОВОЉНИЈЕГ ПОНУЂАЧА**

 Поступак спроводи Комисија за спровођење поступка отуђења грађевинског земљишта путем јавног надметања, у даљем тексту Комисија.

 **Јавно надметање ће се одржати дана ­­­­­­­­­­­­­­17.06.2024.године са почетком у 12 часова у просторијама Градске управе Града Прокупља.**

 Непосредно пре почетка јавног надметања Комисија саопштава која лица су стекла право учешћа на јавном надметању, подношењем уредне, потпуне и благовремене пријаве.

 Критеријум за избор најповољнијег понуђача је висина понуђене купопродајне цене.

 Најмањи лицитациони корак у јавном надметању је 10% од износа почетне цене.

Уколико на оглас пристигне једна пријава иста ће се узети у разматрање.

По спроведеном поступку јавног надметања, Скупштина Града Прокупља доноси одлуку о отуђењу грађевинског земљишта најповољнијем понуђачу.

У року од 8 дана од дана доношења одлуке о најповољнијем учеснику јавног надметања, сви учесници огласа биће писано обавештени о избору најповољније понуде.

Изабрани учесник и Град Прокупље закључиће уговор о отуђењу градског грађевинског земљишта у року од 30 дана од доношења одлуке о најповољнијем понуђачу.

Рок за закључење уговора се може продужити највише за 30 дана услед ***оправданих разлога*** о чему ће изабрани учесник бити благовремено обавештен.

Уколико изабрани учесник не закључи уговор у остављеном року , сматраће се да је одустао те ће се на закључење уговора позвати наредни најповољнији понуђач.

Разлика између понуђене цене и уплаћеног депозита се уплаћује на рачун Града Прокупља до истека рока за закључење уговора.

Трошкови овере уговора код Јавног бележника као и други евентуални трошкови у вези овог правног посла падају на терет купца.

Депозит се задржава уколико заинтересовано лице уплати депозит а не поднесе пријаву, уколико учесник чија је понуда прихваћена као најповољнија у одређеном року не закључи уговор.

Учеснику који не буде изабран као најповољнији, враћа се уплаћени депозит у року од 8 дана од доношења одлуке о избору најповољнијег понуђача.

Оглас објавити на званичној интернет страници Града Прокупља и ***у дневном листу „Курир“.***

Број: 06-53/2024-02

У Прокупљу, 30.04.2024. године

СКУПШТИНА ГРАДА ПРОКУПЉА

 **ПРЕДСЕДНИК**

 **СКУПШТИНЕ ГРАДА**

 **Дејан Лазић**

**О б р а з л о ж е њ е**

 Скупштина града Покупља је донела Одлуку о приступању отуђења неизграђеног грађевинског земљишта у јавној својини града Прокупља, путем јавног надметања бр.06-15/2024-02 од 13.03.2024. године, на основу које се објављује Јавни оглас о отуђењу неизграђеног грађевинског земљишта у јавној својини града Прокупља, путем јавног надметања, и то за к.п.бр.1390/65 КО Прокупље-град.

 Правни основ за објавлјивање овог огласа налази се у члану 99. Закона о планирању и изградњи („Сл.гласник РС“,бр.72/09, 81/09-испр.64/10-одлука УС, 24/11, 121/12,43/13-одлука УС, 50/13-одлука УС, 98/13-одлука УС, 132/14, 145/14, 83/2018, 31/2019, 37/2019-др.закон, 9/2020, 52/2021, 62/2023 ), чијом одредбом је предвиђено да се отуђење неизграђеног грађевинског земљишта спроводи путем јавног надметања или прикупљањем понуда јавним огласом, по тржишним условима. Одредбом става 2. истог члана одређено је да када је грађевинско земљиште у јавној својини јединице локалне самоуправе, поступак отуђења спроводи јединица локалне самоуправе.

 Одредбама члана 19. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања и скоришћавања других имовинских права, као и поступцима јавног надметања и прикупљања писмених понуда („Сл.гласник РС“, бр.16/2018, 79/2023), којим је одређено да након доношења одлуке о отуђењу непокретности из јавне својине, надлежни орган објављује оглас о спровођењу поступка јавног надметања или прикупљања писаних понуда. Даље је тим чланом одређено шта оглас мора да садржи као да се исти објављује у дневном листу који се дристрибуира на целој територији Републике Србије.

 Одредбом члана 40. став 1. тачка 36 Статута Града Прокупља („Сл.лист Општине Прокупље“, бр.15/2018), одређено је да о отуђењу и прибављању непокретности у јавној својини Града Прокупља одлучује Скупштина Града Прокупља.

Сходно свему наведеном а имајући у виду да је Скупштина града Прокупља, донела Одлуку о приступању отуђења неизграђеног грађевинског земљишта у јавној својини града Прокупља, путем јавног надметања бр.06-15/2024-02 од 13.03.2024. године, да је истом одлуком формирана комисија за спровођење поступка отуђења непокретности из јавне својине града Прокупља, да оглас садржи све елементе предвиђене уредбом то се предлаже Скупштини града Прокупља да усвоји предложени текст јавног огласа.

 **РУКОВОДИЛАЦ**

 **Одељења за урбанизам,**

 **Стамбено-комуналне делатности**

 **грађевинарство**

 **Весна Живковић**